คมนาคมคาดเริ่มใช้ตั๋วร่วม BTS-MRT-ทางด่วนฯ ก.พ.-ส.ค.59
คมนาคมคาดเริ่มใช้ตั๋วร่วม BTS-MRT-ทางด่วนฯ ก.พ.-ส.ค.59 และจะนำเสนอที่ประชุมคณะรัฐมตรีเพื่อคัดเลือกผู้บริหารระบบตั๋วร่วม โดยจะใช้รูปแบบรัฐร่วมลงทุนกับเอกชน (PPP) เร็วๆ นี้
13 ก.ค. 2558

นายเผด็จ ประดิษฐเพชร รักษาราชการแทนผู้อำนวยการสำนักงานโครงการบริหารจัดการระบบตั๋วร่วม สำนักงานนโยบายและแผนการขนส่งและจราจร (สนข.) เปิดเผยว่า คณะกรรมการกำกับระบบตั๋วร่วมคาดจะเริ่มเปิดใช้ระบบตั๋วร่วมกับระบบรถไฟฟ้า BTS, รถไฟฟ้า MRT และทางด่วน 1 เส้นทาง ในช่วงเดือน ก.พ. 59 หรืออย่างช้าเดือน ส.ค. 59 ทั้งนี้ ในเดือน ก.ย.58 จะติดตั้งระบบตั๋วร่วมในระบบนำร่อง 3 แห่งดังกล่าว
ขณะเดียวกันกระทรวงคมนาคม จะนำเสนอต่อที่ประชุมคณะรัฐมตรีเพื่อคัดเลือกผู้บริหารระบบตั๋วร่วม โดยจะใช้รูปแบบรัฐร่วมลงทุนกับเอกชน (PPP) ในเร็วๆ นี้
นอกจากนี้ จะเสนอให้รถไฟฟ้า BTS  และ รถไฟฟ้า MRT จัดเก็บค่าโดยสารเริ่มต้นในอัตราเดียวกัน จากปัจจุบันที่รถไฟฟ้าบีทีเอสจัดเก็บเริ่มต้น 15 บาท/เที่ยว ส่วน MRT จัดเก็บค่าโดยสารเริ่มต้น 16 บาท/เที่ยว เพื่อให้การจัดเก็บค่าโดยสารในระบบตั๋วร่วมง่ายขึ้นและจะเป็นประโยชน์ต่อผู้โดยสาร
“ในช่วงที่ผ่านมา เราได้คุยกับ BTS กับ MRT เรื่องการจัดเก็บค่าโดยสารในอัตราเดียวกันซึ่งเขาก็ยังไม่มีข้อโต้แย้งใดๆกลับมาที่เรา แต่ที่เราทำเพราะง่ายต่อการบริหารจัดการและอยากให้ผู้โดยสารที่เดินทางต่อที่ 2 มีค่าโดยสารถูกลง อย่างเช่น BTS คิดอัตราเริ่มต้น 15 บาท แต่ถ้าจะต่อกับ MRT อัตราเริ่มต้นคิด 16 บาท ตรงนี้เราก็อยากช่วยให้ค่าใช้จ่ายของผู้โดยสารลดลงด้วย” นายเผด็จกล่าว
อย่างไรก็ตาม เป้าหมายภายในสิ้นปี 59 ตามแผนงานจะมีการใช้ระบบตั๋วร่วมครอบคลุมทั้ง รถไฟฟ้า BTS, รถไฟฟ้า MRT, รถไฟฟ้าแอร์พอร์ตลิ้งค์, มอเตอร์เวย์, ทางด่วน, รถโดยสารขององค์กรขนส่งมวลชนกรุงเทพ (ขสมก.) และร้านสะดวกซื้อ
 
ที่มา: สำนักข่าวอินโฟเควสท์